Beplande wet sal kubermisdadigers vasvat(Foto: Nahel Abdul Hadi/Unsplash) Belangrike en omvattende wetgewing om elektroniese, rekenaargedrewe en aanlyn misdaad in Suid-Afrika te bekamp dien tans voor die Nasionale Raad van Provinsies in die parlement. Die Wetsontwerp op Kubermisdaad en Kubersekuriteit sal na verwagting teen einde vanjaar of vroeg volgende jaar wet word en het belangrike implikasies vir rekenaargebruikers. Enige onregmatige toegang tot ŉ rekenaar of rekenaarstelsel (dus sonder spesifieke toestemming of waar dit nie spesifiek by ŉ posomskrywing ingesluit is nie) sal strafbaar wees met ŉ boete of tronkstraf van tot vyf jaar, of albei. Dieselfde straf sal geld vir enigeen wat data onregmatig bekom, uitvee, verander of gebruik, ŉ rekenaarprogram onregmatig gebruik of kopieer, data onregmatig stoor of onregmatig met ŉ rekenaarprogram kommunikeer. In hierdie gevalle beteken “onregmatig” sonder toestemming, dus sonder magtiging of ŉ tersaaklike bepaling in jou posomskrywing. Kuberkrakers sal ook deur die wetgewing vasgetrap word. Kuberkrakers wat veiligheidsmeganismes oorkom om data te bereik, gebruik, bekyk of kopieer, sal strawwe van ŉ boete of tien jaar tronkstraf of albei opgelê word. Die volgende oortredings is ook strafbaar met ŉ boete, tien jaar tronkstraf of albei: Drie nuwe oortredings, naamlik kuberbedrog, kubervervalsing en kuberafpersing word ook deur die wetgewing geskep. Kuberbedrog is die gebruik van ŉ alternatiewe identiteit om ander onder ŉ wanindruk te bring of te benadeel. Kubervervalsing is die skep van vals inligting of identiteite om kuberbedrog mee te pleeg. Kuberafpersing is die gebruik van kuberinligting wat onregmatig bekom is om ŉ voordeel van ŉ ander persoon te verkry. Die boetes en tronkstraf is soortgelyk aan die huidige sanksies teen bedrog, vervalsing en afpersing. Vir al die bogenoemde oortredings geld verswarende omstandighede as dit betrekking het op data of ŉ rekenaarstelsel wat deur die staat as vertroulik of geheim verklaar is. Die straf hiervoor is ŉ boete of 15 jaar tronkstraf of albei. Enige medepligtigheid aan bogenoemde oortredings, asook diefstal van enige data of tersaaklike programme en toerusting is deur die hof strafbaar. Die wetsontwerp bevat streng maatreëls teen skadelike kuberkommunikasie. Dit sluit in die verspreiding van enige inligting wat haat of geweld of saakbeskadiging aanmoedig of dreig om dit te doen, of mense intimideer, asook wraakpornografie. Die verspreiding van sulke skadelike kuberkommunikasie kan ŉ boete of tronkstraf van tot drie jaar tot gevolg hê. Die wetsontwerp is van toepassing op enige gedrag binne Suid-Afrika of deur Suid-Afrikaanse burgers en diegene met permanente Suid-Afrikaanse verblyfreg wêreldwyd. Voorts bevat die wetsontwerp gedetailleerde regulasies en reëls vir klopjagte en lasbriewe, asook onderskepping van data en bewaring van getuienis deur die owerheid. Ook word uiteengesit hoe owerheidsliggame plaaslik en internasionaal moet saamwerk ter bekamping van kubermisdaad. Elektroniese diensverskaffers word kragtens die wetgewing verplig om met die owerhede saam te werk.